NARIADENIE KOMISIE (ES) č. 1459/2005
z 8. septembra 2005,
ktorým sa menia a dopĺňajú podmienky schvaľovania množstva doplnkových látok, ktoré patria do skupiny stopových prvkov
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 13 ods. 2 tretiu vetu,
keďže:
(1)
Mnohé soli jódu, ktoré sú doplnkovými látkami, patriacimi do skupiny stopových prvkov, boli povolené smernicou Rady 70/524/EHS (2), zmenenou a doplnenou smernicou Komisie 96/7/ES (3). Na základe článku 10 nariadenia (ES) č. 1831/2003 boli tieto doplnkové látky oznámené ako existujúce výrobky a sú predmetom overovaní a postupov pri uplatňovaní tohto ustanovenia.
(2)
Maximálny obsah stopového prvku jódu-I, ktorý je v súčasnosti povolený v krmivách pre koňovité zvieratá, je 4 ppm, pre ryby 20 ppm a pre iné druhy alebo kategórie zvierat 10 ppm.
(3)
V nadväznosti na stanovisko Európskeho úradu pre bezpečnosť potravín (ďalej len „orgán“) sa v nariadení (ES) č. 1831/2003 stanovuje možnosť zmeny povolenia doplnkovej látky na základe toho, či povolenie ešte spĺňa podmienky stanovené v nariadení.
(4)
Komisia požiadala orgán, aby prehodnotil fyziologické požiadavky rôznych druhov zvierat uvedených v smernici 70/524/EHS na jód, a posúdila možné škodlivé účinky jódu, ktorý sa používa v súčasných povolených množstvách, na ľudské zdravie, zdravie zvierat a životné prostredie. Na základe tejto požiadavky orgán prijal 25. januára 2005 stanovisko o používaní jódu v krmivách.
(5)
Zo stanoviska orgánu vyplýva, že modelové výpočty pre najhorší možný prípad, založené na súčasných maximálnych hodnotách jódu v krmivách, ukazujú, že v prípade mlieka a vajec by horná hranica pri dospelých a dospievajúcich mohla byť prekročená.
(6)
Maximálny obsah jódu-I v krmivách pre tieto dva typy produkcie, t. j. pre dojnice a nosnice, je preto potrebné znížiť, aby sa znížilo riziko nepriaznivých účinkov na ľudské zdravie.
(7)
Je vhodné stanoviť prechodné dvanásťmesačné obdobie, aby sa existujúce zásoby krmív mohli spotrebovať podľa predchádzajúcich podmienok stanovených v súlade so smernicou 70/524/EHS.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Bez toho, aby boli dotknuté iné podmienky povolenia doplnkových látok E2 jód-I, ktoré patria do skupiny stopových prvkov, tak ako je stanovené v smernici 70/524/EHS, maximálny obsah prvkov v mg/kg kompletného krmiva sa nahrádza tým, ktorý je stanovený v prílohe k tomuto nariadeniu.
Článok 2
1. Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
2. Uplatňuje sa po dvanástich mesiacoch od dátumu jeho uverejnenia.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. septembra 2005